Tenganan, Manggis, Karangasem

**Désa Tenganan** inggih punika silih situnggil désa sané wénten ring Pulo Bali. Désa puniki magenah ring Kecamatan Manggis, Kabupatén Karangasem, Bali. Désa tenganan nampek sareng genah pariwisata Candi Dasa kirang langkung dasa kilométer. Désa puniki dados silih situnggil désa Bali Aga, pateh sareng Trunyan miwah Sembiran. Bali Aga inggih punika désa sané kantun mertahanang pola kauripan sané tradisional manut saking tetamian para leluhur kramané irika. Wentuk wangunan, genah wangunan, miwah tegehnyané kantun manut saking uger-uger adat sakadi sané sadurungnyané.

## Lelintihan
Manut saking lelintihannyané, kruna Tenganan mawit saking kruna "tengah" utawi "ngatengahang" sané maartos magingsir ka genah sané madyaan. Kruna punika manut saking pagingsiran krama désa sané magenah ring sisin pasih magingsir ka madya bukit. Wénten taler sané maosang indik krama Tenganan mawit saking Désa Peneges (mangkin mawasta Candi Dasa), sané ring galahé punika kantun dados Kerajaan Bedahulu. Kacritayang kuda padruwén Raja Bedahulu naenin ical. Kuda punika kapolihang padem olih Ki Patih Tunjung Biru. Krana molihang kuda padruwén Raja Bedahulu, Ki Patih Tunjung Biru ngamolihang wewenang antuk ngatur genah sané madué mebo bangké jaran punika, nika sané mawinan mawasta désa Tenganan.

## Géograpi
Désa Tenganan madué jimbar wawidangan 9,25&nbsp;km² miwah wénten ring tegeh rata-rata 15 méter saking duur pamukaan segara (mdpl).

### Wates wewidangan
Wates wewidangan Désa Tenganan, inggih punika:

## Pakaryan Krama
Ketahnyané krama désa Tenganan makarya dados petani, wénten taler sané ngaryanin kerajinan tangan. Wénten makudang-kudang kerajinan khas saking Tenganan inggih punika tiing, ukiran, miwah lukisan ring don lontar sané sampun kabakar. Ring désa puniki ketahnyané wisatawan nyingakin wangunan désa miwah pengrajin sané ngambar ring lontar. Krama désa Tenganan kasub ring kawagedannyané antuk ngaryanin kain gringsing. Tata cara ngaryanin kain gringsing kawastanin téknik dobel ikat. Kain gringsing sané kahasilang kasub ngantos ka duranegara. Krama Tenganan kantun nganggén sistem barter ring kauripannyané.

## Adat Istiadat
Kauripan ring désa Tenganan kantun manut ring hukum adat sané kawastanin awig-awig. Hukum punika kasurat ring abad ka 11 miwah kabecikang ring warsa 1842. Rumah adat Tenganan kawangun saking batu barak, batu tukad, miwah tanah, taler ajengnyané kakaryanin saking don somi. Rumah irika wentuk miwah agengnyané pateh tur pintunnyané madué ageng sakadi ragan anak sané sampun kelih. Wénten tradisi unik ring désa puniki, krama irika milih calon pamimpin désa nganggén upakara mesabat-sabatan biu, upakara puniki matetujon antuk nyingakin kawagedan calon prajuru désa punika. Salanturnyané kalaksanayang tradisi magérét pandan, dresta punika wénten kalih pasang truna désa sané maadu nganggén pandan sané madué dui.

Krama Tenganan ngalaksanayang konsép Tri Hita Karana ring kauripannyané. Tri Hita Karana punika maartos sané mawinan iraga rahayu. Tri Hita Karana kapah dados tiga inggih punika Parahyangan, Pawongan, miwah Palemahan.

## Pamréntahan
### Désa Dinas
Mawit administrasi Désa Tenganan kakepah antuk limang banjar dinas inggih punika:
* Banjar Pegringsingan
* Banjar Dauh Tukad
* Banjar Gumung
* Banjar Bukit Kauh
* Banjar Bukit Kangin
### Désa Adat
Mawit adat, Désa Tenganan kakepah antuk tigang désa adat, inggih punika:
;Désa Adat Tenganan:
* Banjar Kauh
* Banjar Tengah
* Banjar Pandé
* Banjar Bukit Kangin
* Banjar Bukit Kauh
;Désa Adat Tenganan Dauh Tukad:
* Banjar Kaja
* Banjar Kelod
;Désa Adat Gumung:
* Banjar Gumung

## Démograpi
Ring warsa 2016, akeh krama ring désa puniki kakepah antuk 2.248 lanang miwah 2.379 istri taler sex ratio nyané 94.

## Subak
Subak punika lembaga tradisional para petani ring Bali, manados sistem patoyaan sané maaled petani, pinaka lembaga sané mandiri miwah démokratis. Kawéntenan subak sané sampun nagih amillénnium nganti mangkin, punika ngacihnain pinaka subak satunggal lembaga irigasi tradisional ajég miwah lestari.

### Uma
Subak uma puniki tatujon utama inucap antuk ngawagi karen ring pangelolaan toya miwah kala matanduran ring uma. Ring wawidangan Désa Tenganan kawéntenan lima subak uma, inggih punika:
# Subak Babi Tunu
# Subak Kiskis
# Subak Naga Sungsang
# Subak Nungnungan Kelod
# Subak Sengkawan

### Abian
Subak Abian punika lembaga tradisional sané kusus ring widang partanian tanah tuh sané kasub dados sekaa agraris, ékonomis, religius sané wénten ring Bali saking riin kaajegang kawéntenan inucap ngantos mangkin. Ring wawidangan Désa Tenganan kawéntenan tiga subak abian, inggih punika:
# Subak Abian Sida Karya
# Subak Abian Putra Yasa
# Subak Abian Amertha Giri

## Gegambaran

Berkas:Teganan 200507-7.jpg|Suasana Désa Tenganan (2005).
Berkas:COLLECTIE TROPENMUSEUM Toeschouwers bij een schijngevecht met pandanblad in de desa te Tenganan Oost-Bali TMnr 10003409.jpg|Masyarakat Tenganan (1943).
Berkas:Teganan 200507-9.jpg|Bangunan Tenganan.
Berkas:Teganan 200507-3.jpg|Sebagian rumah adat Tenganan.


## Pustaka

### Pranala jaba

*  Situs Resmi Propinsi Bali 
*  Badan Pusat Statistik Propinsi Bali
*  Situs Resmi Kabupatén Karangasem
*  Badan Pusat Statistik Kabupatén Karangasem
*cutetan: URL dados kauahin/ilang. Yening URL nenten aktip, ngiring kaapus saking lis.*